คำสั่งหัวหน้าคณะรักษาความสงบแห่งชาติ ที่ 44/2560 เรื่อง การแต่งตั้งผู้อำนวยการสำนักงานส่งเสริมวิสาหกิจขนาดกลางและขนาดย่อม
คำสั่งหัวหน้าคณะรักษาความสงบแห่งชาติ
คำสั่งหัวหน้าคณะรักษาความสงบแห่งชาติ
ที่ ๔๔/๒๕๖๐
เรื่อง
การแต่งตั้งผู้อำนวยการสำนักงานส่งเสริมวิสาหกิจขนาดกลางและขนาดย่อม
 

โดยที่ผู้ซึ่งดำรงตำแหน่งผู้อำนวยการสำนักงานส่งเสริมวิสาหกิจขนาดกลางและขนาดย่อมตามคำสั่งหัวหน้าคณะรักษาความสงบแห่งชาติ
ที่ ๓๒/๒๕๕๘ เรื่อง
การแต่งตั้งผู้อำนวยการสำนักงานส่งเสริมวิสาหกิจขนาดกลางและขนาดย่อม ลงวันที่ ๒๑
กันยายน พุทธศักราช ๒๕๕๘ ได้ครบวาระการดำรงตำแหน่งลงแล้ว
แต่ด้วยเหตุขัดข้องบางประการทำให้การสรรหาบุคคลที่มีความรู้ความสามารถเหมาะสมเข้ารับหน้าที่ผู้อำนวยการสำนักงานส่งเสริมวิสาหกิจขนาดกลางและขนาดย่อมยังไม่อาจดำเนินการให้ลุล่วงได้ในขณะนี้
และหากปล่อยให้เนิ่นช้าไปจะทำให้สำนักงานส่งเสริมวิสาหกิจขนาดกลางและขนาดย่อมซึ่งเป็นกลไกสำคัญในการขับเคลื่อนการพัฒนาวิสาหกิจขนาดกลางและขนาดย่อมตามนโยบายของรัฐบาลไม่สามารถดำเนินการได้อย่างต่อเนื่องและมีประสิทธิภาพ
อันก่อให้เกิดผลกระทบต่อการบริหารจัดการองค์กรและเป็นผลเสียต่อการพัฒนาเศรษฐกิจของประเทศเป็นอย่างมาก

อาศัยอำนาจตามความในมาตรา
๒๖๕ ของรัฐธรรมนูญแห่งราชอาณาจักรไทยประกอบกับมาตรา ๔๔
ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช ๒๕๕๗
หัวหน้าคณะรักษาความสงบแห่งชาติ โดยความเห็นชอบของคณะรักษาความสงบแห่งชาติ
จึงมีคำสั่งดังต่อไปนี้

ข้อ
๑ ให้ผู้อำนวยการสำนักงานส่งเสริมวิสาหกิจขนาดกลางและขนาดย่อมตามคำสั่งหัวหน้าคณะรักษาความสงบแห่งชาติ
ที่ ๓๒/๒๕๕๘ เรื่อง การแต่งตั้งผู้อำนวยการสำนักงานส่งเสริมวิสาหกิจขนาดกลางและขนาดย่อม
ลงวันที่ ๒๑ กันยายน พุทธศักราช ๒๕๕๘
ซึ่งยังคงปฏิบัติหน้าที่อยู่ในวันก่อนวันที่คำสั่งนี้ใช้บังคับพ้นจากตำแหน่ง
และให้นายสุวรรณชัย โลหะวัฒนกุล
ดำรงตำแหน่งผู้อำนวยการสำนักงานส่งเสริมวิสาหกิจขนาดกลางและขนาดย่อม
โดยให้มีวาระอยู่ในตำแหน่งสองปีตั้งแต่วันที่คำสั่งนี้มีผลใช้บังคับ

ข้อ
๒ ให้นำความในข้อ ๒ และข้อ ๓
ของคำสั่งหัวหน้าคณะรักษาความสงบแห่งชาติที่
๓๒/๒๕๕๘ เรื่อง
การแต่งตั้งผู้อำนวยการสำนักงานส่งเสริมวิสาหกิจขนาดกลางและขนาดย่อม ลงวันที่
๒๑ กันยายน พุทธศักราช ๒๕๕๘ มาใช้บังคับกับการแต่งตั้งผู้อำนวยการสำนักงานส่งเสริมวิสาหกิจขนาดกลางและขนาดย่อมตามข้อ
๑ นี้ด้วย

ข้อ
๓ ในกรณีที่เห็นสมควรนายกรัฐมนตรีอาจเสนอให้คณะรักษาความสงบแห่งชาติแก้ไขเปลี่ยนแปลงคำสั่งนี้ได้

ข้อ
๔[๑] คำสั่งนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


สั่ง ณ วันที่ ๑๐
ตุลาคม พุทธศักราช ๒๕๖๐
พลเอก ประยุทธ์ จันทร์โอชา
หัวหน้าคณะรักษาความสงบแห่งชาติ








ภวรรณตรี/จัดทำ
๓๐ ตุลาคม ๒๕๖๐

พรวิภา/ตรวจ
๓๐ ตุลาคม ๒๕๖๐
























[๑] ราชกิจจานุเบกษา
เล่ม ๑๓๔/ตอนพิเศษ ๒๕๒ ง/หน้า ๘๖/๑๑ ตุลาคม ๒๕๖๐